
PËR VLERËSIMIN E VEPRIMTARISË SË BANKËS SË SHQIPËRISË PËR VITIN 2007

Kuvendi i Republikës së Shqipërisë,
duke njohur e vlerësuar rolin kushtetues të Bankës së Shqipërisë për zbatimin e pavarur të politikës monetare dhe mbajtjen e administrimin e rezervave valutore të Republikës së Shqipërisë; 
- duke vlerësuar rolin e këtij institucioni për ruajtjen e stabilitetit ekonomik e financiar të vendit;
- duke mbështetur e zhvilluar bashkëpunimin me këtë institucion, si dhe duke nxitur bashkëpunimin e tij me institucionet kombëtare e ndërkombëtare;
Konstaton se gjatë vitit 2007 Banka e Shqipërisë, me veprimtarinë e saj, ka ndikuar në:
- forcimin e stabilitetit makroekonomik të vendit;
- ruajtjen e ritmeve të zhvillimit ekonomik e social të vendit;
- ruajtjen e stabilitetit të çmimeve, duke mbajtur inflacionin brenda kufijve vjetorë të parashikuar;
- plotësimin e detyrimeve të programit monetar, që rrjedhin nga Marrëveshja e Stabilizim-Asociimit dhe Marrëveshja me Fondin Monetar Ndërkombëtar;
- rritjen e kreditimit të ekonomisë dhe veçanërisht asaj të sektorit prodhues privat, si dhe krijimin e regjistrit të kredive;
- ruajtjen e nivelit të parashikuar të rezervës valutore;
- përmirësimin e strukturës së portofolit të huamarrjes së brendshme publike, nëpërmjet zgjerimit të huamarrjes afatgjatë dhe emetimin për herë të parë të obligacioneve me maturim 7-vjeçar;
- reduktimin e stokut të parasë jashtë sistemit bankar;
- përmirësimin e sistemit dhe të infrastrukturës së pagesave;
- ruajtjen e stabilitetit të monedhës shqiptare kundrejt monedhave të huaja;
- zgjerimin dhe përmirësimin e strukturës së kapitalit aksionar bankar;
- forcimin e kapacitetit mbikëqyrës dhe kuadrit rregullator në fushën bankare;
- përmirësimin e administrimit të fondeve buxhetore dhe të rezultatit financiar të institucionit;
- mbajtjen e kontabilitetit, në përputhje me manualin kontabël të Bankës së Shqipërisë dhe ligjin, si dhe përmirësimin e tij, sipas standardeve ndërkombëtare dhe praktikave më të mira të bankave qendrore të vendeve europiane;
- rritjen e bashkëpunimit me institucionet kombëtare e ndërkombëtare;
- përmirësimin e kuadrit ligjor e nënligjor.

Kuvendi kërkon që për vitin 2008 Banka e Shqipërisë të vazhdojë të punojë në këto drejtime:
- rritjen e efektivitetit e të pavarësisë së institucionit, për të siguruar ruajtjen e stabilitetit të çmimeve dhe realizimin e objektivave të tjerë monetarë, në përputhje me strategjinë afatmesme të zhvillimit të vendit, Marrëveshjen e Stabilizim-Asociimit dhe Marrëveshjen me Fondin Monetar Ndërkombëtar;
- harmonizimin e politikës monetare me atë fiskale, me qëllim forcimin e mëtejshëm të stabilitetit ekonomik e financiar të vendit;
- nxitjen e kreditimit të ekonomisë, për të rritur investimet në  sektorët prodhues dhe veçanërisht në sektorin e bujqësisë, si dhe marrjen e masave monitoruese për të shmangur risqet e mundshme;
- përdorimin e instrumenteve monetare, që nxisin rritjen e kreditimit dhe të depozitave në monedhën vendase, me qëllim mbrojtjen e interesave të klientëve dhe mbajtjen nën kontroll të normës së inflacionit;
- nxitjen e zhvillimit cilësor të sistemit bankar, për të mundësuar shërbime të reja për klientët dhe kosto më të ulët shërbimi;
- harmonizimin e legjislacionit bankar me atë të BE-së;
- rritjen e bashkëpunimit me organet ekzekutive, për të realizuar koordinimin e politikave monetare me ato të fushës fiskale, forcimin e tregut të kapitaleve, tregut të titujve, pensioneve etj.; bashkëpunimin me strukturat që ushtrojnë veprimtari në fushën e parandalimit të pastrimit të parave, për të minimizuar rastet e shkeljeve të Kodit Penal; 
- forcimin e bashkëpunimit me Autoritetin e Konkurrencës, për të nxitur konkurrencën e lirë në sektorin bankar.
Kuvendi përcakton si objektiva të tij, në raport me Bankën e Shqipërisë, forcimin e bashkëpunimit për:
- zbatimin e politikave monetare, që garantojnë rritjen e qëndrueshmërisë së ekonomisë dhe zhvillimin e mëtejshëm të saj;
- përmirësimin e mëtejshëm të legjislacionit bankar dhe përafrimin e tij me atë të  BE-së. 

